Sadat tutkivat toimittajat ovat saaneet haltuunsa 11,5 miljoonaa vuodettua asiakirjaa. Vuoto on peräisin panamalaisesta asianajotoimistosta Mossack Fonsecasta, joka on yksi maailman suurimmista veroparatiisipalveluita tuottavista yrityksistä. Yhtiö toimii yli neljässäkymmenessä maassa.

Noin 2,6 teratavun eli noin 2 600 gigatavun kokoinen paljastus on tähän mennessä suurin tietovuoto. Se on moninkertainen esimerkiksi Wikileaksin diplomaattivuotoon verrattuna.

Panamasta saatu tietovuoto ja sen mittasuhteet. Kuva: Yle, MOT

Asiakirjat sai alun perin Süddeutsche Zeitung. Saksalaislehti on jakanut aineiston kansainvälisen tutkivien toimittajien järjestön ICIJ:n kanssa. Yli sata tiedotusvälinettä on ainutlaatuisessa yhteistyöprojektissa tutkinut asiakirjoja useita kuukausia.

Suomesta mukana ovat Ylen tv-ohjelmat MOT ja Spotlight.

”Olemme aikaisemmin kuulleet veroparatiiseista ja niiden haitoista. Minusta tällä vuodolla on suuri merkitys, koska se todella paljastaa ne tavat, joilla veroparatiisit ovat vahingoksi meille kaikille”, Süddeutsche Zeitungin tutkiva toimittaja Frederik Obermaier sanoo MOT:n haastattelussa.

EU:n kilpailukomissaari Margrethe Vestager on aikaisemmin kiittänyt veroparatiisiin liittyviä vuotoja ja niiden tutkimista.

”Pillinpuhaltajilla ja vuotoja tutkivilla toimittajilla on tärkeä rooli yhteiskunnassamme. Jos ihmisillä on rohkeus tuoda esiin epäkohtia ja mahdollistaa, että epäkohdista voidaan kertoa tarinoita, voimme muuttaa yhteiskuntamme parempaan suuntaan”, Vestager sanoi Spotlight-haastattelussa.

EU:n kilpailukomissaari Margrethe Vestager Kuva: Yle, Ghadi Boustani

Presidenteillä, diktaattoreilla ja

pääministereillä veroparatiisiyhtiöt

Jättivuoto paljastaa miten veroparatiisitaloutta ylläpitävät lakimiehet ja pankit myyvät salaisuutta ja anonymiteettiä rikkaille ja valtaapitäville.

Aineistosta löytyy 140 vallanpitäjää ympäri maailmaa. Heistä 12 on valtion tai hallituksen päämiehiä.

Vuoto paljastaa miten Venäjän presidentin Vladimir Putinin lähipiiri siirsi jopa kaksi miljardia US dollaria salaisten pankkitilien ja veroparatiisiyritysten kautta.

Islannin istuva pääministeri Sigmundur Davíð Gunnlaugsson on perustanut veroparatiisiyhtiön Brittiläisille Neitsytsaarille, kertomatta siitä julkisesti.

Kotimaassaan hän on noussut valtaan muun muassa kritisoimalla juuri tällaisia menetelmiä. Nyt paljastuu, että hänen paratiisiyhtiönsä Wintris vaatii miljoonia euroja finanssikriisin jälkimainingeissa islantilaispankeilta.

”Mielestämme ihmisten on oikeus saada tietää, mitä kulissien takana tapahtuu”, Süddeutsche Zeitungin tutkivan ryhmän päällikkö Bastian Obermayer sanoo.

”Veronkierto koskettaa meitä kaikkia. Monet pääministerit, diktaattorit ja suurten maiden presidentit piilottavat rahojaan. Kansalaisilla on oikeus saada tietää tästä.”

Aineistossa

yli 200 000 yritystä

Vuodettu aineisto kattaa ajanjakson vuodesta 1977 viime joulukuuhun. Aineistossa on tietoja yli 200 000 veroparatiisiyhtiöstä ja –säätiöstä

Aineisto sisältää panamalaisyhtiö Mossack Fonsecan ja sen asiakkaiden välisiä sähköposteja, yritysten asiakirjoja, pankkitietoja, viranomaislausuntoja, tuomioita, passikopioita ja niin edelleen.

Asiakirjoista löytyy satoja suomalaisnimiä: pienyrittäjiä ja suursijoittajia, yrityksiä, huippu-urheilijoita, lakimiehiä ja rikoksesta tuomittuja henkilöitä.

Mossack Fonsecan asiakirjat sisältävät tietoa pahamaineisimmista veroparatiiseista kautta maailman. Niissä esiintyvät niin Panama, Bahama, Seychellit, Brittiläiset Neitsytsaaret ja Niue kuin Bermudakin.

Ylen MOT ja Spotlight kertovat tärkeimmät paljastukset neljässä tv-ohjelmassa ja verkossa.

MOT: Historian suurin tietovuoto osa 1 4.4. TV1

Spotlight: ”Världens största läcka” del 1 5.4. Yle Fem

MOT: ”Historian suurin tietovuoto osa 2” 11.4. TV1

Spotlight: ”Världens största läcka” del 2 12.4. Yle Fem

Panaman tietovuoto Ylen tv-kanavilla

MOT: Historian suurin tietovuoto, osa I

TV1 maanantaina 4.4. klo 20:00

Uusinnat:

- TV1 keskiviikkona 6.4. klo 13:30

- TV1 torstaina 7.4. klo 5:55

Ohjelma katsottavissa Yle Areenassa

Spotlight: Världens största läcka, del I (tekstitetty suomeksi)

Yle Fem tiistaina 5.4. klo 20:00

Uusinta:

- Yle Fem keskiviikkona 6.4. klo 16:55

Ohjelma katsottavissa Yle Areenassa

MOT: Historian suurin tietovuoto, osa II

TV1 maanantaina 11.4. klo 20:00

Uusinnat:

- TV1 keskiviikkona 13.4. klo 16:20

- TV1 torstaina 14.4. klo 5:55

Spotlight: Världens största läcka, del II (tekstitetty suomeksi)

- Yle Fem tiistaina 12.4. klo 20:00

Uusinta:

- Yle Fem keskviikkona 13.4. klo 16:55

MOT:n Panama-juttuja

Nordea perustanut asiakkailleen satoja yhtiöitä veroparatiiseihin

Panama-paperit paljastavat vallanpitäjien veroparatiisiyhtiöt

Maailman suurin tietovuoto

Vladimir Putininin sisäpiiriverkosto

Islannin pääministerin seikkailut veroparatiisissa

Veroparatiisien sisäänheittäjä

Grafiikka vallanpitäjien salaisista yrityksistä

Animaatio: Mikon seikkailut veroparatiisissa

Yle-uutisten juttuja

Panaman paperit

Tutkivien toimittajien kooste. Tässä veroparatiiseihin tähän mennessä yhdistetyt maailman merkkihenkilöt

Veroparatiisivuotoa tutkinut MOT:n toimittaja Minna Knus-Galán kertoo: Näin kaikki tapahtui

Putinin ystäviä, Islannin pääministeri, Porošenko, Messi, Fifa-johtajia – historiallinen tietovuoto veroparatiiseista kertoo eliitin rahavirroista

Analyysi: Tietovuodot nakertavat veroparatiiseja